รัฐบาลไทย-ข่าวทำเนียบรัฐบาล-มท.1 ประชุมคณะกรรมการพัฒนาโครงสร้างระบบราชการของกระทรวงมหาดไทย เห็นชอบตั้ง 3 หน่วยงานใหม่ในกรม สถ. และการเปลี่ยนชื่อกรมส่งเสริมการปกครองท้องถิ่น เป็น “กรมท้องถิ่น"
วันพุธที่ 29 พฤศจิกายน 2566
29/11/2566
มท.1 ประชุมคณะกรรมการพัฒนาโครงสร้างระบบราชการของกระทรวงมหาดไทย เห็นชอบตั้ง 3 หน่วยงานใหม่ในกรม สถ. และการเปลี่ยนชื่อกรมส่งเสริมการปกครองท้องถิ่น เป็น “กรมท้องถิ่น"
มท.1 ประชุมคณะกรรมการพัฒนาโครงสร้างระบบราชการของกระทรวงมหาดไทย เห็นชอบตั้ง 3 หน่วยงานใหม่ในกรมส่งเสริมการปกครองท้องถิ่น และการเปลี่ยนชื่อกรมส่งเสริมการปกครองท้องถิ่น เป็น “กรมท้องถิ่น” นําเสนอที่ประชุม ก.พ.ร. ต่อไป
วันนี้ (29 พ.ย. 66) ที่ห้องประชุมราชสีห์ ชั้น 2 ศาลาว่าการกระทรวงมหาดไทย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย เป็นประธานการประชุมคณะกรรมการพัฒนาโครงสร้างระบบราชการของกระทรวงมหาดไทย ครั้งที่ 1/2566 โดยมี นายสมเจตน์ ลิมปะพันธุ์ ที่ปรึกษารัฐมนตรีว่าการกระทรวงมหาดไทย นายสมคิด จันทมฤก รองปลัดกระทรวงมหาดไทย ด้านบริหาร นายขจร ศรีชวโนทัย อธิบดีกรมส่งเสริมการปกครองท้องถิ่น นางศิริเนตร กล้าหาญ รองเลขาธิการคณะกรรมการพัฒนาระบบราชการ (ก.พ.ร.) นางอรวรรณ คงธนขันติธร ที่ปรึกษาระบบราชการ สํานักงาน ก.พ. ผู้แทนจากกระทรวงการคลัง ผู้แทนจากสํานักงานคณะกรรมการกฤษฎีกา ผู้แทนจากสํานักงานสภาพัฒนาการเศรษฐกิจและสังคมแห่งชาติ และเจ้าหน้าที่ที่เกี่ยวข้องร่วมประชุมฯ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย กล่าวว่า การประชุมคณะกรรมการพัฒนาโครงสร้างระบบราชการของกระทรวงมหาดไทยครั้งนี้ มีเรื่องสําคัญที่ที่ประชุมฯ ได้ลงมติเห็นชอบ จํานวน 2 เรื่อง เรื่องแรก การแบ่งส่วนราชการภายในกรมส่งเสริมการปกครองท้องถิ่น ที่ประชุมมีมติเห็นชอบในการจัดตั้งหน่วยงานใหม่ จํานวน 3 หน่วยงาน ได้แก่ กองการเลือกตั้งท้องถิ่น กองสาธารณสุขท้องถิ่น และกองสิ่งแวดล้อมท้องถิ่น และเรื่องที่ 2 คือ การเปลี่ยนชื่อ กรมส่งเสริมการปกครองท้องถิ่น เป็น “กรมท้องถิ่น”
“การประชุมคณะกรรมการพัฒนาโครงสร้างระบบราชการของกระทรวงมหาดไทย ในครั้งนี้ จะมีขั้นตอนในกระบวนการขั้นต่อไป คือการนําเข้าสู่ที่ประชุมคณะกรรมการพัฒนาระบบราชการ (ก.พ.ร.) ที่มีนายกรัฐมนตรีหรือรองนายกรัฐมนตรี ที่ได้รับมอบหมายเป็นประธาน ซึ่งแนวทางดังกล่าวของกระทรวงมหาดไทยนี้ จะต้องผ่านคณะกรรมการในชุดนี้เห็นชอบ เพื่อเสนอต่อที่ประชุมคณะรัฐมนตรี ก่อนเข้าสู่กระบวนการทางกฎหมายต่อไป” นายอนุทินฯ กล่าว
ด้าน นายนายขจร ศรีชวโนทัย อธิบดีกรมส่งเสริมการปกครองท้องถิ่น กล่าวว่า แนวทางการตั้งหน่วยงานใหม่ทั้ง 3 หน่วยงาน ได้แก่ กองการเลือกตั้งท้องถิ่น กองสาธารณสุขท้องถิ่น และกองสิ่งแวดล้อมท้องถิ่น นี้เป็นภารกิจที่กรมส่งเสริมการปกครองท้องถิ่น มีภารกิจเริ่มมาตั้งแต่ปี พ.ศ. 2562 ในสมัยที่นายสุทธิพงษ์ จุลเจริญ ปลัดกระทรงมหาดไทย เมื่อครั้งดํารงตําแหน่งอธิบดีกรมส่งเสริมการปกครองท้องถิ่น ได้มีจัดให้มีภารกิจงานในด้านการเลือกตั้งสมาชิกสภาท้องถิ่นและผู้บริหารท้องถิ่น ภารกิจด้านทรัพยากรธรรมชาติและสิ่งแวดล้อม ขององค์กรปกครองส่วนท้องถิ่น และภารกิจด้านสาธารณสุข ขององค์กรปกครองส่วนท้องถิ่น ซึ่งตนเห็นว่ามีความจําเป็นเพราะในสถานการณ์ปัจจุบัน กรมส่งเสริมการปกครองท้องถิ่น มีภารกิจที่เพิ่มมากขึ้นทั้งในเรื่องของสิ่งแวดล้อม ที่มีการจัดการขยะตั้งแต่ต้นทางถึงปลายทาง มีการจัดทําคาร์บอนเครดิต ซึ่งได้การรับรองจากองค์การบริหารจัดการก๊าซเรือนกระจก (อบก.) ในส่วนของภารกิจในด้านสาธารณสุข จะต้องมีการรองรับภารกิจสําหรับการถ่ายโอน ภารกิจของโรงพยาบาลส่งเสริมสุขภาพตําบล ทั้งประเทศ 9,787 แห่ง สุดท้ายภารกิจด้านการเลือกตั้งสมาชิกสภาท้องถิ่นและผู้บริหารท้องถิ่น ซึ่งทางคณะกรรมการการเลือกตั้ง (กกต.) ได้มอบหมายให้ดําเนินการเลือกตั้งสมาชิกและผู้บริหารองค์กรปกครองส่วนท้องถิ่นทุกรูปแบบ ซึ่งสิ่งเหล่านี้จะเป็นภารกิจที่เพิ่มมากขึ้น ตามภารกิจที่ได้รับมอบหมายจากรัฐบาลและหน่วยงานที่เกี่ยว ของกรมส่งเสริมการปกครองท้องถิ่น